**Резолюция № 2**

**За по-силен и демократичен синдикат**

* Като отчита, че ежедневната връзка с редовите членове и несиндикализираните работници е ключова за решаване на ключовите проблеми на трудещите се;
* Като подчертава, че утвърждаването на КТ “Подкрепа“ като демократична, открита и прозрачна организация е процес, а не еднократно усилие;
* Като има предвид глобализирането на икономиката, навлизането на нестандартни форми на труд и трудовата миграция;
* Като отбелязва, че ползите от синдикално сдружаване и силата на колективните действия трябва да бъдат популяризирани, тъй като са най-ефективното средство работещите да получат по-голям дял от стойността на онова, което произвеждат,

КТ „Подкрепа“ ще продължава да функционира като независима синдикална организация, която в своите действия винаги се е ръководила от идеята, че само едно свободно и демократично общество би било способно да осигури достойно съществуване и просперитет на своите граждани.

Като отговорен социален партньор и активен участник в индустриалните отношения в България вече повече от три десетилетия внимателно следим динамичните тенденции на съвременността, които доведоха до дълбоки промени в структурата и начините на функциониране на съвременните общности и институции. Тези тенденции неминуемо предопределиха необходимостта синдикалните организации да отговорят адекватно и компетентно на променящите се трудови отношения, да участват равностойно в динамичните промени чрез социален диалог и синдикална борба в защита на интересите на работещите. В този смисъл, съвременното развитие на индустриалните отношения изисква да се работи по-активно и целенасочено за привличане на нови синдикални членове.

Набирането на нови членове е инвестиция за изграждане на бъдещето на нашата организация. Защото по-голямата представителност ще ни осигури повече възможности при колективните преговори, легитимност пред работодателите и общността.

За постигане на тази цел, Единадесетият конгрес на КТ “Подкрепа“ реши организацията приоритетно да насочи усилията си към:

- Определяне на проблеми и области, в които социалните партньори биха имали потенциал за преговори, с цел изграждане на позитивен медиен образ и социален имидж на синдикалните организации за засилване на доверието и уважението към тяхната дейност и инициативи;

- Целенасочени кампании в социалните медии за работата на синдиката;

- Повишаване видимостта на солидарните колективни действия и на синдикалните акции за по-голяма познаваемост и за повишена видимост на техните резултати и на факта, че те директно водят не само до повишаване на жизнения стандарт на заетите, но и допринасят за устойчиво и ускорено развитие на обществото;

- Постигане на възможно най-широк консенсус с останалите организации от гражданското общество, намиране на съмишленици и присъединяване към граждански, екологични, културни и политически каузи за разширяване на социалната база на организацията;

- Разработване на общи платформи и сътрудничество с останалите социални партньори по теми, представляващи интерес за цялото общество и изграждане на специфични фокусни точки за подпомагане взаимодействието по ключови проблеми, вкл. и на регионално равнище;

- Ползване на съвременните информационни и комуникационни технологии за укрепване на вътрешните системи за вземане на решения, с цел създаване по-голяма прозрачност в синдикалните дейности;

- Иницииране на разяснителни и информационни мероприятия за повишаване осведомеността относно дългосрочните и тежки последици в резултат от неправилното прилагане или неспазването на трудовото законодателство;

- Преразглеждане на политиките за набиране на нови членове във връзка с трансформацията и сегментацията на пазара на труда и разработване на стратегия, насочена към синдикализиране на нестандартните групи работещи;

- Директни контакти със заетите в неформалната икономика – чрез предоставяне на информация за техните трудови и граждански права бихме могли да ги привлечем за членове на синдикалните ни организации;

- Разработване и провеждане на кампании за синдикализиране чрез мотивиране на нови целеви групи, работещи с акцент върху младежите, започващи първа работа; уязвимите групи на пазара на труда; дигиталните и мобилните работници;

- Осигуряване на повече услуги и експертна помощ на синдикалните структури и членове по въпроси от икономически, правен, социален и осигурителен характер.

Синдикалното движение е най-голямата и силна демократична общност в света. Отчитайки факта, че понастоящем голямото предизвикателство е преодоляването на задълбочаващите се икономически и социални различия, както и обстоятелството, че борбата за права винаги е много трудна, Единадесетият конгрес на КТ “Подкрепа“ потвърждава, че и занапред организацията ще продължава решително и активно да привлича нови членове, убедена, че активните работещи са основният двигател на устойчивото и прогресивно развитие.